Toshkent aeroportida 27,3 ming dollar va 1,8 mln rublni tamaki qutilariga yashirib olib o‘tishga uringan shaxs ushlandi

Toshkent xalqaro aeroportida O‘zbekiston orqali xorijga valyuta mablag‘larini noqonuniy ravishda olib chiqib ketishga uringan shaxs to‘xtatib qolindi, deb xabar beradi Davlat bojxona qo‘mitasi.

Ma’lum qilinishicha, ushbu fuqaroning xatti-harakatlari bojxonachilar e’tiborini tortgan va u o‘rnatilgan tartibda bojxona ko‘rigidan o‘tkazilgan.
Natijada ushbu shaxsning yuklari orasidagi tamaki qutilarida bojxona xodimlariga ma’lum qilinmagan va deklaratsiyada ko‘rsatilmagan, olib chiqish me’yoridan ortiq bo‘lgan umumiy qiymati 465 million so‘m ekvivalentidagi naqd xorijiy valyutalar, ya’ni 27,3 ming dollar va 1,8 million rubl borligi aniqlangan.

Hozirda yuqoridagi holat yuzasidan bojxona organlari tomonidan surishtiruv harakatlari davom ettirilmoqda.
Ma’lumot uchun, qonunchilikka ko‘ra 100 million so‘mgacha ekvivalentdagi naqd xorijiy valyutani O‘zbekiston hech qanday ruxsatnomasiz olib chiqish mumkin. Shuningdek, 70 million so‘mgacha bo‘lgan ekvivalentdagi mablag‘lar uchun deklaratsiya talab qilinmaydi.
Avvalroq Toshkent xalqaro aeroportida 286 ming dollardan ortiq pulni norin, kabob, paxlava kabi yeguliklar orasiga yashirib, bojxonadan olib o‘tilishining oldi olingani haqida xabar berilgan edi.